Vrou verkool toe voertuig vlam vatDie motor wat met die minibustaxi in Krugersdorp gebots het. Foto: Netcare 911 ŉ Vrou is dood en 12 mense is beseer nadat ŉ motor en ŉ minibustaxi Maandagoggend naby Silverstar Casino in Krugersdorp gebots het. Athlenda Mathe, woordvoerder van Netcare 911, het gesê die botsing het omstreeks 08:00 op die Paardekraalweg plaasgevind, waarna die minibustaxi omgeslaan en aan die brand geslaan het. “Die vrou was in die taxi vasgekeer en is onherkenbaar verbrand. Sy is op die toneel dood verklaar nadat die brandweer die brand in bedwang gebring het,” het Mathe gesê. ŉ Vrou is kritiek beseer en met ŉ Netcare 911-helikopter na ŉ Johannesburgse hospitaal geneem vir verdere behandeling. Drie mense het matige beserings opgedoen en die res geringe beserings. Hulle is met ambulanse van verskeie nooddienste na hospitale in die omgewing geneem. Die oorsaak van die ongeluk is onbekend en word ondersoek. Die minibustaxi. Foto: Netcare 911